کورولینکو

ولادیمیرکورولینکو  (، Volodymyr Halaktyonovych Korolenko; ) (پیدائش: 27 جولائی 1853ء - وفات: 25 دسمبر 1921ء) سوویت یوکرین کے افسانہ نگار، ناول نگار، صحافی اور انسانی حقوق کے کارکن تھے۔

 حالات زندگی 
کورولینکو 27 جولائی 1853ء کو ولہینین گورنریٹ، یوکرین، روسی سلطنت میں پیدا ہوئے۔ولادیمیر کورولینکو، دائرۃالمعارف برطانیکا آن لائن کورولینکو کی تعلیم روس میں ہوئی۔ اپنے سیاسی خیالات کی بنا پر کورولینکوسینٹ پیٹرز برگ ٹیکنیکل انسٹی ٹیو اور پھر ماسکو کالج برائے زراعت و جنگل بانی سے نکالا گیا اور 1879ء میں ملک بدر کرکے سائبیریا بھیج دیا گیا۔ پانچ سال کے بعد انھیں روس واپس آنے کی اجازت ملی اور اسی وقت اس کی پہلی قابلِ قدر تصنیف ایک طویل افسانہ جس کا عنوان ماکار کا خواب تھا، شائع ہوا۔ دس برس تک کورولینکو افسانہ نویسی میں مشغول رہا اور اس نے خاصی مقبولیت اور شہرت حاصل کرلی، مگر پھر وہ انشا پردازی ترک کرکے پولیس اور نظامِ عدالت کی اصلاح کی فکر میں پڑ گیا اور آخر عمر تک بس ایک ناول اور لکھ سکا جو اس کی آپ بیتی ہے۔ کورولینکو بالشویک پارٹی کا ہم خیال نہیں تھا مگر اس نے بولشویکوں کی عملی مخالفت بھی نہیں کی۔ کورولینکو سیاسی معاملات میں بہت دلچسپی لیتا تھا اور اس کا میلان انتہا پسندی کی طرف تھا، لیکن اس کے افسانوں مں اس کے سیاسی خیالات کا عکس بہت کم نظر آتا ہے۔ اس کا ٔفلسفۂ حیات ایوان ترگنیف کے عقائد سے بہت ملتا جلتا ہے اور ترگنیف کی طرح وہ بھی چاہتا ہے کہ انسانی زندگی اور اس کے قدرتی ماحول کو ایک شعر کے دو مصرعے بنا دے۔ اس کا یہ رنگ بہت پسند کیا گیا، اس وجہ سے جس زمانے میں کورولینکو نے ادب کے میدان میں قدم رکھا اس وقت ترگنیف کا دوبارہ چرچا ہو رہا تھا۔ لیکن کورولینکو کو محض ایک مقلد کی حیثیت نہیں رکھتا۔ اس کے بیان شاعرانہ انداز کے ساتھ ایک ظرافت پائی جاتی ہے جو ترگنیف کی تصانیف میں نہیں ملتی اور وہ اس حزن سے بھی ناآشنا معلوم ہوتا ہے جو ترگنیف کے تخیل پر چھایا ہوا تھا۔ دراصل کورولینکو اپنے یوکراینی پیش رو گوگول سے زیادہ مشابہت رکھتا ہے، اگرچہ اسے گوگول کا جوش، جولانیت اور تخیل کی فراوانی نصیب نہیں ہوئی۔ مگر دوسری طرف کورولینکو کی ظرافت مردم بیزاری کے دھبے سے بالکل پاک ہے اور اس کو انسان کی خلقی نیکی کا اتنا گہرا اور سچا اعتقاد ہے کہ اس کے افسانے پڑھنے والے کو مایوس یا مغموم نہیں کرتے اور اس اعتبار سے وہ روسی انشا پردازوں میں اپنا جواب نہیں رکھتا۔روسی ادب (دوسرا حصہ)، محمد مجیب، انجمن ترقی اردو پاکستان، 1992ء، ص 300-301

ماکار کا خواب میں کورولینکو نے شمال مشرقی سائبیریا کے مناظر کی کیفیات بیان کی ہیں۔ افسانے کا ہیرو اس علاقے کی ایک نیم وحشی قوم یاقوت کا ایک آدمی ہے۔ کورولینکو نے اس کی طبعی خودغرضی کو واضح کیا ہے، مگر ساتھ ہی یہ دکھایا ہے کہ اس خود غرضی کی تنگ و تاریک فضا میں انسانیت اور اخلاقی بے غرضی کا چراغ بھی ٹمٹما رہا ہے۔ "'بری صحبت"' میں مناظرِ قدرت کا عکس اتارنے میں کمال دکھایا گیا ہے، مگر اس کے پلاٹ اور کرداروں میں کوئی خاص خوبی نہیں ہے۔ رات،  یومِ جزا اور بے زبان کورولینکو کی ظرافت کے بہترین نمونے ہیں۔ "'رات'" میں بچوں کی ایک شبانہ مجلس کی کارروائی بیان کی گئی ہے، جس میں وہ بیٹھ کر اس اہم مسئلے پر رائے زنی کرتے ہیں کہ بچے کیسے بنائے جاتے ہیں۔ "'یومِ جزا'" ایک مسیحی کی سرگزشت ہے جسے شیطان نے ایک سودخوار یہودی کے شبہ میں جہنم پہنچا دیا، کیوں کہ مسیحی میں وہ تمام صفات موجود تھیں جو سود خوار یہودی کو واصل جہنم کنے کے لیے کافی سمجھی گئی تھیں۔ "'بے زبان'" تین یوکرینی مزدوروں کا قصہ ہے جو کسبِ معاش کے لیے ریاستہائے متحدہ امریکا گئے، انھیں اپنی زبان کے سوا اور کوئی بولی آتی نہیں تھی اور اس سبب سے نہایت ہی مضحکہ خیز وارداتیں پیش آئیں۔ کورولینکو کی بہترین تصنیف اس کا آخری ناول ہے جس کا عنوان میرے زمانے کے ایک صاحب کی سوانح عمری ہے۔ اس میں اس کے سارے کمالات، مناظرِ قدرت کی مصوری، ظرافت، انسانیت اور نوعِ انسانی سے عقیدت مندی، سب یک جا ہو گئے ہیں اور اس میں انشاپردازی کا حسن نکھر آیا ہے۔روسی ادب، ص 301-302

کورولینکو روسی سائنس اکادمی کے رکن منتخب کیے گئے لیکن انھوں نے میکسم گورکی کی روسی سائنس اکادمی سے بے دخلی کی وجہ سے چیخوف کے ساتھ احتجاجاً استعفٰی دے دیا۔

 تصانف 
 بری صحبت (1885ء)
 ماکار کا خواب (1885ء)
 نابینا موسیقار (1886ء)
 رات
 یومِ جزا
 بے زبان (1895ء)
 میرے زمانے کے ایک صاحب کی سوانح عمری (1922ء)

 وفات 
ولادیمیر کورولینکو 25 دسمبر 1921ء کو 68 سال کی عمر میں پولتاوا،یوکرین، سویت یونین وفات پا گئے۔

 حوالہ جات 

زمرہ:1853ء کی پیدائشیں
زمرہ:1921ء کی وفیات
زمرہ:روسی ادبی نقاد
زمرہ:روسی افسانچہ نگار
زمرہ:روسی انسانیت پسند
زمرہ:روسی شخصیات
زمرہ:روسی صحافی
زمرہ:روسی مرد مختصر افسانہ نگار
زمرہ:روسی مرد ناول نگار
زمرہ:روسی ناول نگار
زمرہ:روسی نثر نگار
زمرہ:روسی یاداشت نگار
زمرہ:ژیتومیر کی شخصیات
زمرہ:یوکرینی شخصیات
زمرہ:یوکرینی مصنفین
زمرہ:کامنز زمرہ جس کا ربط ویکی ڈیٹا پر ہے
زمرہ:ویکی ڈیٹا سے مطابقت رکھنے والی مختصر تفصیل
زمرہ:سوویتی ناول نگار
زمرہ:انیسویں صدی کے ناول نگار
زمرہ:انیسویں صدی کے روسی ناول نگار
زمرہ:بیسویں صدی کے ناول نگار
زمرہ:سوویتی افسانہ نگار
زمرہ:انیسویں صدی کے افسانہ نگار
زمرہ:بیسویں صدی کے افسانہ نگار
زمرہ:انیسویں صدی کے روسی مصنفین
زمرہ:بیسویں صدی کے روسی مصنفین
زمرہ:سوویتی مرد مصنفین
زمرہ:انیسویں صدی کے مرد مصنفین
زمرہ:بیسویں صدی کے مرد مصنفین
زمرہ:یوکرینی ادبی نقاد
زمرہ:بیسویں صدی کے یوکرائنی مصنفین
زمرہ:یوکرینی زبان کے مصنفین
زمرہ:یوکرین میں اموات
زمرہ:یوکرائنی ناول نگار
زمرہ:انشائیے
زمرہ:انیسویں صدی کا ادب
زمرہ:بیسویں صدی کا ادب
زمرہ:روسی-زبان کا ادب
زمرہ:انیسویں صدی کے مصنفین